CELEX: 62012TN0213
Language: sk
Date: 2012-05-23 00:00:00
Title: Vec T-213/12: Žaloba podaná 23. mája 2012 — Elitaliana/Eulex Kosovo a Starlite Aviation Operations

7.7.2012   
            
            
               SK
            
            
               Úradný vestník Európskej únie
            
            
               C 200/20
            
         Žaloba podaná 23. mája 2012 — Elitaliana/Eulex Kosovo a Starlite Aviation Operations
   (Vec T-213/12)
   2012/C 200/40
   Jazyk konania: taliančina
   
      Účastníci konania
   
   
      Žalobkyňa: Elitaliana SpA (Rím, Taliansko) (v zastúpení: R. Colagrande, advokát)
   
      Žalované: Eulex Kosovo — European Union Rule of Law Mission (Priština, Kosovská republika) a Starlite Aviation Operations (Dublin, Írsko)
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil opatrenia prijaté Eulex — ktorých obsah a údaje nie sú žalobkyni známe — ktoré vyústili do zadania zákazky v rámci zadávacieho konania EuropeAid/131516/D/SER/XK — Helicopter Support to the EULEX Mission in Kosovo (PROC/272/11) spoločnosti Starlite Aviation Operations, a ktorá bola oznámená zo strany Eulex listom z 29. marca 2012 (a doručeným v ten istý deň elektronickou poštou), ako aj všetky predchádzajúce, následné alebo s nimi súvisiace opatrenia, a najmä, ak je to nevyhnutné, oznámenie 2012-DAS-0392 zo 17. apríla 2012, ktorým Eulex odoprela žalobkyni prístup k dokumentom vzťahujúcim sa na zadávacie konanie, o ktorý požiadala 2. apríla 2012,
            
         
               —
            
            
               uložil Eulex povinnosť nahradiť žalobkyni ujmu (vo forme zadania zákazky alebo peňažnú náhradu) vo výške stanovenej v bodoch 37 a nasl. žaloby,
            
         
               —
            
            
               zaviazal Eulex na náhradu trov konania.
            
         
      Dôvody a hlavné tvrdenia
   
   Táto žaloba je podaná proti opatreniam prijatým Eulex, ktoré vyústili do zadania zákazky v rámci zadávacieho konania EuropeAid/131516/D/SER/XK — Helicopter Support to the EULEX Mission in Kosovo (PROC/272/11) spoločnosti Starlite Aviation Operations, ako aj proti všetkým predchádzajúcim, následným alebo s nimi súvisiacim opatreniam. Žalobkyňa sa v tomto ohľade domáha náhrady z toho vyplývajúcej ujmy.
   Na podporu svojej žaloby žalobkyňa uvádza jediný žalobný dôvod vychádzajúci z porušenia alebo nesprávneho uplatnenia oznámenia zákazky uverejneného 18. októbra 2011, s odkazom na článok 46 a nasl. smernice 18/2004/ES (1); porušenie všeobecných zásad transparentnosti, proporcionality a rovnosti zaobchádzania stanovených v „Praktickom sprievodcovi postupov zadávania zákaziek pri vonkajších akciách EÚ“, ktorým sa zadávacie konanie riadilo; a porušenie všeobecnej zásady, že by mala byť zabezpečená účinná hospodárska súťaž s ohľadom na požiadavky stanovené pre službu, ktorá má byť zadaná.
   Žalobkyňa okrem toho tvrdí, že zákazka bola zadaná uchádzačovi, ktorý nespĺňal technické požiadavky stanovené v oznámení zákazky.
   
      (1)  Smernica Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby.